b'\n_START_ARTICLE_\nVukova kapela, Vidonci\n_START_PARAGRAPH_\nVukova kapela je kapela, ki stoji na hribu v vasi Vidonci. Spada v ob\xc4\x8dino in \xc5\xbeupnijo Grad.\n_START_SECTION_\nZgodovina\n_START_PARAGRAPH_\nNjenega za\xc4\x8detka \xc5\xbeupnijska kronika ne omenja. Va\xc5\xa1\xc4\x8dani so na mestu sedanje kapele leta 1925 postavili lesen zvonik. Vanj so namestili 120-kilogramski zvon mariborske livarne. To je bilo v \xc4\x8dasu, ko je bil tukaj \xc5\xbeupnik Rudolf Bednarik._NEWLINE_Na pobudo nekaterih va\xc5\xa1\xc4\x8danov v \xc4\x8dasu bogoslovnega \xc5\xa1tudija Viljema Kereca iz Vidoncev, leseni zvonik poru\xc5\xa1ili in zgradili sedanjega z malo kapelo, ki je bila blagoslovljena v \xc4\x8dast svetemu Antonu Padovanskemu 10. junija 1938, ter vanj potegnili omenjeni zvon.\n_START_SECTION_\n\xc5\xa0iritev\n_START_PARAGRAPH_\nPojavila se je potreba po verou\xc4\x8dnem prostoru, ker so otroci, hodili k verouku h Gradu. Da bi lahko hodili k verouku v Vidonce, je bilo potrebno to kapelo pove\xc4\x8dati. Tako je bila v letih 1963 in 1964 na pobudo takratnega \xc5\xbeupnika Ivana Kolenca kapela pove\xc4\x8dana in preurejena po na\xc4\x8drtih Jo\xc5\xbeefa Po\xc5\xbeauka iz Maribora.\n_START_SECTION_\nZunanji in notranji izgled\n_START_PARAGRAPH_\nZidana je z opeko in se kon\xc4\x8duje s polkro\xc5\xbeno apsido. Streha je dvokapnica, nad prezbiterijem polkro\xc5\xbena, krita z opeko bobrovec. Zunaj in znotraj je ometana in pleskana, na tleh so kerami\xc4\x8dne plo\xc5\xa1\xc4\x8dice, strop je raven in obdelan z lesom. Oltar je lesen in provizori\xc4\x8den, na njem je kip svetega Antona Padovanskega. 14. junija 1964 jo je blagoslovil dekan \xc5\xa0tefan Bakan iz Cankove. Od stare kapele je ostal samo \xc5\xa1tirikotni zvonik._NEWLINE_Zvon, ki ga je leta 1925 vlila mariborska livarna, je v jeseni leta 1998 po\xc4\x8dil. Podjetje Feniks d. o. o. iz \xc5\xbdalca je odkupilo stari zvon in vlilo novega, ki ga je leta 1999 posvetil mariborski pomo\xc5\xbeni \xc5\xa1kof dr. Jo\xc5\xbeef Smej._NEWLINE_Posve\xc4\x8den je v \xc4\x8dast svetemu Antonu Padovanskemu, kateremu je posve\xc4\x8dena tudi kapela. Okras na zvonu je vinska trta in podoba sv. Antona Padovanskega._NEWLINE_Ob posvetitvi novega zvona je Vili Gumilar, \xc5\xbeupnik iz Vitanja, za kapelo daroval postaje kri\xc5\xbeevega pota._NEWLINE_Leta 2003 so bila narejena nova okna, vrata, nove klopi, nabavljen pa je bil tudi nov oltarni prt.'